Columbi egg
Store norske leksikon,Ordforklaringer,Uttrykk og ordtak
Columbi egg er et uttrykk som betyr at en oppgave kan synes uløselig, men når geniet først har løst den, finner alle at det er en ganske enkel sak.
Uttrykket stammer fra en utbredt anekdote som tilskrives Kristoffer Columbus i 1565, men det stammer visstnok fra den italienske arkitekten Brunelleschi. I en forsamling av arkitekter, som i 1420 drøftet om det kunne la seg gjøre å sette kuppel på domkirken i Firenze, skal han ha foreslått at den arkitekten som kunne få et egg til å stå på spissen på en marmorplate, skulle oppføre kuppelen. Da de andre ikke kunne få egget til å stå, skal han ha slått dets spisse ende mot platen, så det stod. Da de andre sa at det kunne de også ha gjort, svarte han: «Ja, men dere gjorde det ikke!», og tilføyde at de også hadde kunnet oppføre kuppelen, hvis de hadde sett tegningen hans. Les mer i Store norske leksikon egg Kristoffer Columbus Filippo Brunelleschi